Skoolhoof, skoolbusbestuurder ondersoek oor ernstige beweringsFundile Gade, LUR vir onderwys in die Oos-Kaap (Foto: ANA) Die Oos-Kaapse departement van onderwys ondersoek bewerings van wangedrag teen twee van sy amptenare by twee onderskeie skole in dié provinsie. Die hoof van ’n skool in Mount Fletcher in die Joe Gqabi-distrik word tans ondersoek nadat bewerings van seksuele wangedrag die lig op sosiale media gesien het. Die departement sê hy het Maandag beamptes na die betrokke skool gestuur om die saak te ondersoek en ’n voorlopige verslag in te dien. Die departement het intussen ’n skoolbusbestuurder verbonde aan die Moshesh Agricultural High School in Matatiele geskors nadat ’n video aan die lig gekom het waarin gesien kan word hoe ’n leerling in skoolklere die bus bestuur terwyl die bestuurder toekyk en alkohol drink. Volgens die departement is alternatiewe maatreëls reeds geïmplementeer om te verseker dat geen leerlinge weens die bestuurder se skorsing gestrand sit sonder vervoer nie. Fundile Gade, LUR vir onderwys in die Oos-Kaap, sê albei voorvalle toon onverskilligheid en minagting van die oppergesag van die reg. “Die lewens van die leerlinge wat in die bus gereis het, is in gevaar gestel en dit mag nooit weer gebeur nie,” sê die LUR. “Daarbenewens bepaal die Wet op die Indiensneming van Opvoeders dat indien ’n opvoeder skuldig bevind word aan seksuele wangedrag met ’n leerder, dit strafbaar is met ontslag.” Moshoeshoe Agriculture high school learner in Matatiele had to take the wheel of a bus ferrying learners because the driver was drunk. He continued to drink as she drivers. pic.twitter.com/zVW0hgmvJd — K U L A N I (@kulanicool) October 21, 2020